text: Sydbank har ikke anmeldt ansats tyveri
  21 december 2011 kl. 07.31
  Sydbank har aldrig anmeldt en ansat, som har stjålet for op mod en million kroner, til politiet. Det er ikke usædvanligt, at firmaer vælger at holde den slags sager hemmelige.
  Banken valgte at klare sagen internt, skriver dr.dk. Tyveriet foregik ved, at den pågældende medarbejder stjal fra en bankboks. Manden, der nu er fyret, har ikke lyst til at stå frem. Men han bekræfter forløbet over for DR og fortæller, at der er tale om tyveri af et seks-syv-cifret beløb.
  
  Kritik af banken
  Bankens metode møder kritik fra en jura-professor.
  - Hvis man ikke foretager anmeldelse risikerer man, at den pågældende får nyt arbejde i en anden bank og dermed fortsætter sin kriminalitet, siger juraprofessor Lars Bo Langsted fra Aalborg Universitet til dr.dk.
  Ifølge Lars Bo Langsted er det udbredt praksis.
  - Anmeldelsesprocenten i disse sager ligger på omkring 50 procent, fortæller han.
  
  Bange for renommé
  - Undersøgelser peger på, at man (bankerne, red.) er bange for at tabe renommé og fremstå som nogle, der ikke har styr på sikkerheden, siger han.
  Sydbank har ingen kommentarer til historien.
  